《儿母牵衣啼》
明代·邝露

出东门，忽念归。君若归，惨不悲。知君亦难归，归来室人交遍摧。

人言公子陶朱，而我妻无襦。人言杰士计然，而我爨无烟。

何不脱君见肘之玄端，为我冬杅复。卖君及骭之布裳，为籴一箪粟。

君不肯入渊手撷骊龙珠，又不肯入庙啼。穷年一编，逝欲何为。

君言令闻广誉，妾言浃日三炊。君言箪疏瓢水乐不可支，妾言朝不舂暮苦饥。

君言沧浪天故，妾念黄口小儿，从君三日一餔糜。

他家钟鸣大纛重英，日日扬扬过里闾，负君但无龙虎姿。

君何不富贵归，白发安有风云时。戊子暮春，饥馑荐降，黎民阻兵，作歌当泣。

作者简介：（1604—1650）明末清初广东南海人，原名瑞露，字湛若。诸生。历游广西、江苏、浙江间，在桂遍历诸土司辖地，悉知其山川风土。唐王立于福州，官中书舍人。永历中，以荐入翰林。清兵破广州，抱古琴绝食死。工诗善书，有《赤雅》、《峤雅》等。